Lars Løkke Rasmussen (V), 2003-09-04:
Jeg synes, det er spændende, at vi kan bruge de sidste timer på Folketingets sidste arbejdsdag til at få en grundig diskussion om dansk sygehuspolitik.
Jeg var også meget fristet til at tage del i den debat, der udspillede sig for nogle timer siden omkring struktur, men syntes dog alligevel, at synspunkterne for så vidt var kendte, så der var ingen grund at forlænge den debat.
Jeg er sådan set
heller ikke båret af noget stort ønske om nu at forlænge debatten her omkring hygiejne, men hvis jeg alligevel kan bidrage til at rense lidt op i debatten, vil jeg da gerne gøre det ved at bekræfte, hvad fru Birthe Skaarup har sagt her fra Folketingets talerstol, nemlig det forhold, at det beslutningsforslag, som vi ikke behandler i dag, men som har paralleller til forslaget her, og som er fremsat af Dansk Folkeparti, jo har, kan man sige, genereret en politisk enighed om, at vi skal gøre to ting, nemlig for det første nu teste den danske kvalitetsmodel - hvor der i øjeblikket er et materiale i faglig høring - for, om denne danske kvalitetsmodel er stærk nok på hygiejnestandardsiden.
Det er den ene ting.
Den anden ting, som jeg i virkeligheden betragter som endnu væsentligere at få et politisk gennembrud på, er, at den debat jo har genereret en enighed om, at vi ved siden af åbenhed vedrørende faglige standarder også skal udvikle, hvad man kunne kalde et mere populært karaktersystem for det danske sygehusvæsen, sådan at vi patienter, som vi er flest, har mulighed for at følge med i, hvordan de danske sygehuse performer både på hygiejneområdet og på en række andre områder.
Den politiske enighed om at indføre et sådant system, hvad enten det så skal være et smileysystem eller et stjernesystem eller et hjertesystem eller skalpelsystem, eller hvad det nu skal være, er en politisk enighed, som kan tilskrives det beslutningsforslag, som Dansk Folkeparti fremsatte.
Og jeg er sådan set meget glad for, at vi kan slutte Folketingets arbejdsår af med at kunne konstatere, at det er der bred opbakning til, for det er faktisk en landvinding.
Vi skal ikke gå mange måneder tilbage, før man i store dele af sygehusdebatten ville møde det synspunkt, at det ikke kunne lade sig gøre at lave et sådant
karaktersystem, der forsøger at gøre det komplekse let forståeligt
Det, regeringen har stillet i udsigt for at fremme denne her proces, er, at vi hen over sommeren nu tilvejebringer et grundigt debatoplæg, således at vi kan bruge de første efterårsmåneder på at få en debat om: Hvad er det så for et »karaktersystem«, der skal introduceres på toppen af den danske kvalitetsmodel også ved at trække en række internationale erfaringer ind?
Det kan ikke lade sig gøre i talende stund at stå og sige noget ganske sikkert om, hvorvidt det så nødvendiggør lovgivning, eller hvorvidt det skal bero på en politisk aftale, eller hvordan det i sin endelige form skal sømmes sammen, men det tilsagn, jeg kan give her, og som jeg har givet tidligere, er, at regeringen er meget interesseret i det her projekt, synes det er en fornuftig debat, som Dansk Folkeparti har rejst, og vil gerne komplimentere
Dansk Folkeparti for at have startet den debat, fordi det giver os en mulighed for at komme i hus med nogle synspunkter, som vi faktisk til fulde deler.
Frem for nu at stå her dagen før grundlovsdag og skælde hinanden ud, så er der vel i virkeligheden større grund til at glæde sig over, at vi faktisk her har et eksempel på det samarbejdende folkestyre, nemlig at to partier uafhængigt af hinanden har stillet forslag, som på en delmængde er ens og på andre mængder og strækninger er forskellige.
Den debat, der har været om de to forslag både her i salen og i Folketingets Sundhedsudvalg, har reelt ført frem
til, at der er bred enighed om, at vi nu skal sætte det her på dagsordenen, og det vil jeg på regeringens vegne gerne give tilsagn om, at vi nu samler op på i den operationelle form, at der kommer et debatoplæg, så vi kan få truffet nogle beslutninger.